โบรกฯทองรุกกินส่วนแบ่งอนุพันธ์
โบรกเกอร์ทองโชว์ผลงาน เริ่มกินส่วนแบ่งในตลาด TFEX ภายหลังให้บริการซื้อขายครบเครื่องสินค้าในตลาดอนุพันธ์
26 มิ.ย. 2555

โบรกเกอร์ทองโชว์ผลงาน เริ่มกินส่วนแบ่งในตลาด TFEX ภายหลังให้บริการซื้อขายครบเครื่องสินค้าในตลาดอนุพันธ์ 
โบรกเกอร์ทองคำ 3 แห่งได้เริ่มให้บริการซื้อขายทุกสินค้าในตลาดอนุพันธ์ตั้งแต่วันที่ 18 มิ.ย.ที่ผ่านมา พบว่าเพียงสัปดาห์แรกของการเปิดให้ซื้อขาย ได้ทำให้ส่วนแบ่งการตลาดของโบรกเกอร์ทองคำเหล่านี้ปรับตัวเพิ่มขึ้น เมื่อเทียบกับสัปดาห์ก่อนหน้า 
บริษัท ฮั่วเซ่งเฮง โกลด์ ฟิวเจอร์ส (HGF) ขึ้นมาอยู่ที่อันดับ 24 สัดส่วน 1.35% จากเดิมอันดับ 25 ส่วนแบ่ง 1.07% บริษัท จีที เวลธ์ แมเนจเมนท์ (GTWM) ขึ้นมาอยู่ที่อันดับ 10 ด้วยส่วนแบ่งที่ระดับ 3.56% จากอันดับ 13 ด้วยส่วนแบ่งที่ระดับ 2.53% ยกเว้นบริษัท เอ็มทีเอส โกลด์ ฟิวเจอร์ (MTSGF) อันดับร่วงลงไปอยู่ที่ 12 ด้วยส่วนแบ่ง 3.45% จากเดิมอันดับ 11 ด้วยส่วนแบ่ง 3.26%
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ส กล่าวว่า ตั้งแต่บริษัทได้เริ่มให้บริการซื้อขายทุกสินค้า พบว่ามีลูกค้ามาซื้อขายผ่านเพิ่มขึ้นอย่างต่อเนื่อง โดยลูกค้าเข้าใจการซื้อขายทองคำล่วงหน้าอยู่แล้ว และเมื่อบริษัทเปิดให้บริการ จึงเริ่มให้ความสนใจซื้อขายฟิวเจอร์สอื่นๆ ด้วย 
อย่างไรก็ตาม จำนวนลูกค้ายังไม่ได้มาก แต่บริษัทประเมินไว้ว่าสัดส่วนการซื้อขายของสินค้าอื่นๆ จะเป็น 20% ของการซื้อขายรวมภายในสิ้นปีนี้ 
นพ.กฤชรัตน์ หิรัณยศิริ ประธานกรรมการ บริษัท เอ็มทีเอส โกลด์ ฟิวเจอร์ กล่าวว่า ส่วนแบ่งการตลาดของบริษัทไม่ได้เพิ่มนั้น ประเมินว่าเป็นเพราะบริษัทไม่ได้ทำการตลาด และเป็นเพียงระยะแรกของการเริ่มต้นเท่านั้น ต้องรอ 36 เดือนถึงจะเริ่มเห็นทิศทางชัดเจน โดยบริษัทตั้งเป้าสัดส่วนการซื้อขายสินค้าอื่น 10% อีก 90% จะมาจากโกลด์ฟิวเจอร์ส